দীর্ঘদিন পরে শনিবার নয়াদিল্লি-শিয়ালদহ রাজধানী এক্সপ্রেস শিয়ালদহে পৌঁছল নির্ধারিত সময়েরও ৫ মিনিট আগে! সৌজন্যে, চেয়ারম্যান রেলওয়ে বোর্ড (সিআরবি) অশ্বিনী লোহানি!
রেলওয়ে সূত্রের খবর, ওই ট্রেনটির শিয়ালদহে পৌঁছনোর সময় সকাল ১০টা ১০ মিনিট। সাধারণত দেরি করাটাই দস্তুর হলেও এদিন ট্রেনটি স্টেশনে ঢোকে ১০টা ৫ মিনিটে। প্রসঙ্গত, ওই ট্রেনেই কলকাতায় এসেছেন অশ্বিনী। রেল আধিকারিকদের একাংশের দাবি, অশ্বিনী ছিলেন বলেই সময় মেনেছে রাজধানী!
রেলযাত্রীদের অভিযোগ, গত কয়েক বছর ধরেই নিয়মিতভাবে দেরি করে শিয়ালদহ-নয়াদিল্লি রাজধানী এক্সপ্রেস। সূত্রের খবর, এর পিছনে দু’টি প্রধান কারণ। প্রথমত, মুঘলসরাই থেকে নয়াদিল্লি রুটের লাইনে যতগুলি ট্রেন চালানোর পরিকাঠামো রয়েছে, তার চেয়ে ৫০ শতাংশ বেশি ট্রেন চালানো হয়। সে কারণেই জ্যাম-যন্ত্রণা নিত্যসঙ্গী। দ্বিতীয়ত, গত ২-১ বছর ধরে ভোগাচ্ছে উত্তুরে কুয়াশা। নতুন দিল্লি থেকে পটনা পর্যন্ত বিস্তীর্ণ অঞ্চলে শীতের সময় কুয়াশার দাপটে ট্রেন চলাচল বিপর্যস্ত 
হয়ে পড়ে।
এদিন আচমকা রাজধানী সঠিক সময়ে শিয়ালদহে ঢোকায় যাত্রীদের পাশাপাশি রেলকর্তারাও বিস্মিত। এক যাত্রীর কথায়, ‘‘এ থেকে প্রমাণিত হল যে, রেল চাইলে সঠিক সময়ে পৌঁছতে পারে। কিন্তু অন্য দিনগুলিতে রেলকর্তাদের প্রত্যাশিত তৎপরতার অভাবেই আমাদের ভুগতে হয়।’’
কীভাবে সঠিক সময়ে পৌঁছতে পারল রাজধানী? রেলওয়ের আধিকারিকদের একাংশের ব্যাখ্যা, সিআরবি ওই ট্রেনে ছিলেন বলেই এমন ঘটেছে। তাঁদের দাবি, দিল্লি থেকে শিয়ালদহ পর্যন্ত যতগুলি জোন রয়েছে, সেগুলির কর্তারা জানতেন সিআরবি রাজধানী’তে রয়েছেন। সে কারণেই অধিকাংশ ট্রেনের আগে জায়গা করে দেওয়া হয়েছে ওই ট্রেনটিকে। যাত্রাপথে কোথাও সিগন্যাল না পেয়ে থমকাতে হয়নি রাজধানীকে। ওই ট্রেনের জন্য ট্রাক ফাঁকা থাকায় এদিন সঠিক সময়ে স্টেশনে ঢুকেছে হাওড়া-নয়াদিল্লি রাজধানী এক্সপ্রেসও।
সিআরবি এদিন দক্ষিণ-পূর্ব রেলের আধিকারিকদের সঙ্গে বৈঠক করেন। সেখান থেকে বিএনআর হাসপাতাল পরিদর্শন করেন তিনি। বিকেলে তিনি ইস্ট-ওয়েস্ট মেট্রোর গঙ্গার নীচের সুড়ঙ্গ পরিদর্শন করেন। সেখান থেকে যান হাওড়া রেল মিউজিয়ামে।